***J E G Y Z Ő K Ö N Y V***

*Készült Ambrózfalva Község Önkormányzati Képviselőtestületének****2016. május hó 12. napján, 13,30 órakor megtartott rendkívüli üléséről.***

***Az ülés helye:*** Önkormányzat nagyterme Ambrózfalva, Dózsa György u. 1.

***Jelen vannak:*** Csirik László polgármester

 Balogh Mihály képviselő

 Csirik Pál képviselő

 Farkasné Havrán Ildikó Piroska képviselő

***Tanácskozási joggal meghívott:*** Dr. Sarkadi Péter jegyző

*Csirik László polgármester –* Tisztelettel és szeretettel köszöntöm a megjelent testületi tagokat a rendkívüli ülésünkön. Megállapítom, testületünk határozatképes 4 fővel. Borka Eleonóra alpolgármester bejelentette távolmaradását munkahelyi elfoglaltság miatt. Először a jegyzőkönyv hitelesítőkre tennék javaslatot. Jegyzőkönyv-hitelesítőnek javaslom Balogh Mihály és Csirik Pál képviselőket. Elfogadjátok? Igen. Köszönöm. Aki egyetért, kérem, szavazzon, 4 igen, egyhangú.

A képviselőtestület 4 igen szavazattal az alábbi határozatot hozta:

***Tárgy: Jegyzőkönyv hitelesítők kijelölése***

**42/2016. (V.12.)**

**H A T Á R O Z A T**

Ambrózfalva Község Önkormányzati Képviselőtestülete jegyzőkönyv hitelesítőnek Balogh Mihály és Csirik Pál képviselőket jelölte ki.

*Csirik László polgármester –* A napirendi pontok elfogadása következik. Nekem nincs más javaslatom napirendre vonatkozóan az egyebeken belül. Másnak van-e javaslata? Nincs. Így aki egyetért a kiküldött meghívó szerinti napirenddel, kézfelnyújtással jelezze. Köszönöm. 4 igen, egyhangú.

A képviselőtestület 4 igen szavazattal az alábbi határozatot hozta:

***Tárgy: Napirend elfogadása***

**43/2016. (V.12.)**

**H A T Á R O Z A T**

Ambrózfalva Község Önkormányzati Képviselőtestülete az ülés napirendjét az alábbiak szerint fogadta el:

1.) NKA-hoz pályázat beadása és önerő meghatározása könyvtár-fejlesztésre

2.) Pünkösdi rendezvény költségvetésének megtárgyalása

3.) Észlelőkút fúrásához hozzájárulás megadása

***1. Napirend pont: NKA-hoz pályázat beadása és önerő meghatározása könyvtárfejlesztéshez***

*Csirik László polgármester –* Pályázat benyújtására van lehetőségünk ezúttal a Nemzeti Kulturális Alaphoz. Ennek a pályázatnak a megvalósítása keretében a könyvtár bútorzatának egységes megjelenését terveztük. A Somogyi Könyvtár támogatja a pályázatunkat. 1.200.000 Ft van a szakfeladaton erre az évre, melyből már 600.000 Ft-ot elköltöttünk. Valamint még e keret terhére 40.000 Ft-ot határoztunk meg a nyugdíjasok támogatására, és a könyvtárosunk útiköltségének hozzájárulása jelentkezik még egy másfél hónapig. Továbbá színes nyomtatót kívánunk beszerezni, amellyel nagyobb méretű plakátot is tudunk majd nyomtatni. Vetítővászon és papírvágó beszerzése még a célunk e keretből, illetve a gyereknaphoz 50.000 Ft-tal járulunk hozzá. Ha mindezt összevetem kb. 250.000 Ft az, amit még nem költöttünk el e keretből. Egy asztalos 1.860.000 Ft-os árajánlatot adott a bútorzatra, amelyet 1,2 millió Ft-ra már lealkudtam, de erre még rájön az Áfa összege. Holnap jön a vállalkozó és egyeztetünk a bútorok darabszámát illetően és a méretek tekintetében. Könyves szerkények, folyóirattartó, számítógépasztalok lennének legyártva a terveink szerint. Az asztal 3 egyforma lenne és a 2 ebédlőasztalt is le kellene cserélni. A pályázat önereje 10 %-os, ami 200.000 Ft-ot jelent, az elképzeléseket figyelembe véve.

*Farkasné Havrán Ildikó Piroska képviselő –* Ez az összeg minden évben rendelkezésre áll, és az NKA-nál is van minden évben pályázat. Ez a fejlesztés nem baj, ha meg lesz valósítva. Egyetértek a polgármesterrel, hogy adjuk be a pályázatot, és most, csak annak mértékét kell meghatároznunk.

*Csirik Pál képviselő –* Lehet az 1,2 millió Ft-os normatíva meglesz jövőre is, de ez a fajta pályázat nem biztos. Azonban azt nem lehet tudni, még mire kell költenünk még ez évben. Biztos, hogy nem kell ez a 250.000 Ft máshová?

*Csirik László polgármester –* A zenészre 40.000 Ft-ot és a rendezvényre 100.000 Ft-ot terveztem még.

*Balogh Mihály képviselő -* Ha most van lehetőség pályázni, most kell élni vele. Legyen. A használt bútorokat pedig át lehet hordani máshová, vagy el lehet adni.

*Csirik László polgármester –* A könyvtárral és a könyvtárossal is meg vannak elégedve a megyei könyvtárosok. Javaslom 200.000 Ft-os önerő összegig beadni a pályázatot. A jövőben erre már nem kell költeni, egy darabig jók lesznek ezek az új bútorok, mert jelenleg mindenféle közel 30 éves bútorzat van a könyvtárban. Aki egyetért a határozati javaslattal, miszerint adjuk be a pályázatot a bútorzatra maximum 2 millió Ft-ig és annak 10 %-os önerejét biztosítjuk, kézfelnyújtással jelezze. Köszönöm. 4 igen, egyhangú.

A képviselőtestület 4 igen szavazattal az alábbi határozatot hozta:

***Tárgy: NKA-hoz pályázat beadása és önerő meghatározása könyvtárfejlesztéshez***

**44/2016. (V.12.)**

**H A T Á R O Z A T**

Ambrózfalva Község Önkormányzati Képviselőtestülete aNemzeti Kulturális Alap Közgyűjtemények Kollégiuma által kiírt "Kistelepülések könyvtárainak szakmai eszközfejlesztése, korszerűsítése" című, 204105/267 altéma kódszámra nyílt pályázati kiírására vissza nem térítendő pályázati támogatási kérelmet nyújt be maximum 2.000.000 Ft összeg erejéig az ambrózfalvi könyvtár új bútorok, kiegészítő berendezések, infokommunikációs eszközök beszerzésére, melyhez a 10 %-os önerőt max. 200.000 Ft-ot biztosítja, és azt az ez évi költségvetésbe betervezi.

A Képviselőtestület megbízza a polgármestert a pályázat előkészítésével, felhatalmazza a polgármestert a pályázat benyújtására, a pályázathoz szükséges jognyilatkozatok megtételére, majd annak nyertessége esetén a támogatási szerződés aláírására.

Felelős: polgármester

Határidő: 2016. május 27. a pályázat beadására

Értesül: pályázat kiírója

***2. Napirend: Pünkösdi rendezvény költségvetésének megtárgyalása***

*Csirik László polgármester –* A pünkösdvasárnapi pörköltfőzéshez a húst el kell számolni. 1.500 és 3.000 Ft-os hozzájárulást kérünk. Jelentkezni péntekig lehet a rendezvényre. Javaslom, hogy a saját költségvetésünk a 2015. évi pénzmaradvány terhére biztosítsunk 112.500 Ft-ot a pünkösdi rendezvényen belül a hús megvásárlásához. Aki egyetért a határozati javaslattal, kézfelnyújtással jelezze. Köszönöm. 4 igen, egyhangú.

A képviselőtestület 4 igen szavazattal az alábbi határozatot hozta:

***Tárgy: Pünkösdi rendezvény költségvetésének megtárgyalása***

**45/2016. (V.12.)**

**H A T Á R O Z A T**

Ambrózfalva Község Önkormányzati Képviselőtestülete a 2016. május 15.-én pünkösdvasárnapján megrendezésre kerülő községi ünnepséghez 112.500 Ft-ot biztosít az önkormányzat költségvetésében a 2015. évi pénzmaradványa terhére.

Felelős: polgármester

Határidő: azonnal

Értesül: Közös Hivatal pénzügy

***3. Napirend: Észlelő kút fúrásához hozzájárulás megadása***

*Csirik László polgármester –* Elvi hozzájárulást kér a Földtudományi Kutatóintézet, akik az MTA keretében vizsgálatokat végeznek. A ravatalozó sarkánál egy eszköztároló van, oda szeretnének egy aknát. Eddig is fizettek havi 5.000 Ft-ot bérletként. Egy akna volna elhelyezve tetővel, amelyben egy észlelőkutat lefúrnak 120 m-re. Ezért a hozzájárulásért sok mindent nem kérhetünk. Hogy ez jelentkezik-e pluszrezsivel, azt nem tudom. Javaslom, adjuk meg hozzájárulásunkat az intézetnek. Aki egyetért a határozati javaslattal, kézfelnyújtással jelezze. Köszönöm. 4 igen, egyhangú.

A képviselőtestület 4 igen szavazattal az alábbi határozatot hozta:

***Tárgy: MTA Csillagászati és Földtudományi Kutatóközpont részére hozzájárulás észlelőkút fúrásához***

**46/2016. (V.12.)**

**H A T Á R O Z A T**

Ambrózfalva Község Önkormányzati Képviselőtestülete hozzájárulását adja, hogy az MTA Csillagászati és Földtudományi Kutatóközpont (9400 Sopron, Csatkai Endre u. 6-8.) cég Ambrózfalva község belterületén, a temető sarkában észlelő kutat fúrjon, és azt fedett aknával lássák el.

Felelős: polgármester

Határidő: folyamatos

Értesül: kedvezményezett

*Csirik László polgármester -* Ha másnak nincs bejelenteni valója, akkor a rendkívüli testületi ülésünk végére értünk, és azt bezárom.

Kmft.

 Csirik László Dr. Sarkadi Péter

 polgármester jegyző

 Balogh Mihály Csirik Pál

 jkv. hitelesítő jkv. hitelesítő